**Virtain musiikkiyhdistys ry**  Vapaa julkaistavaksi

 21.12.2015

**KesäVirrat soi -musiikkijuhla kasvaa ja laajenee:**

**Tavoitteena ensi kesälle 3 500 kuulijaa**

**KesäVirrat soi -musiikkijuhla esittelee tulevana kesänä Virroilla maailmanluokan suomalaisia taiteilijoita ainutlaatuisissa ympäristöissä. Kolmatta kertaa järjestettävässä tapahtumassa on neljän päivän aikana 14. - 17.7.2016 entistä kunnianhimoisempi ohjelma, joka koostuu 12 konsertista ja kurottuu Bachista Rantapuistopluusiin.**

Kolmatta kertaa toteutettava KesäVirrat soi tavoittelee tulevana kesänä 3 500 kuulijaa, kun tapahtuma keräsi vuonna 2015 konsertteihinsa 1 500 kuulijaa.

* Haluamme käynnistää vuoropuhelun soittajan, soittimen, tilan ja yleisön välillä ja nostaa musiikin kuulemisen uudelle tasolle tuomalla sen akustisesti erilaisiin ympäristöihin. Olemme lisänneet konserttien määrää ja monipuolistaneet ohjelmaa puhutellaksemme erilaisia yleisöjä. Tuomme Virroille parhaat soittajat ja maailman kauneimman musiikin osoittaaksemme kunnioitusta kotiseudullemme, sanoo musiikkijuhlan taiteellinen johtaja Hannu Kiiski, maamme eturivin sellisti.

Konserttipaikoiksi on valittu vuodelta 1774 peräisin oleva kaunis Virtain puukirkko, Killinkosken kirkko, Härköskylän rantakoivikkoon rakennettu puu- ja kivirakentamisen helmi, Matias-kappeli, Myllyniemen idyllinen tanssilava, Joutsenjärven luomumansikkatilan lato sekä Virtain Rantapuisto. Ohjelmisto koostuu Bachista Shostakovitshiin unohtamatta musiikki-ilottelua, jossa otetaan instrumenteista kaikki irti selloja säästämättä ja laadusta tinkimättä. Eturivin taiteilijat panevat osaamisensa likoon ja vahvan talkoohengen ansiosta KesäVirrat soi -musiikkijuhlasta on tulossa kesän nautittavin musiikkitapahtuma.

* Kun soitan Matias-kappelissa, selloni äänestä tulee esiin sellaisia kerrostumia, joita en kuule missään muualla. Tuntuu kuin olisin itse sellon sisällä ja kappeli on instrumenttini, sanoo Hannu Kiiski.

KesäVirrat soi -tapahtuman tarina alkoi ihmisiän sitten, kun virtolainen pikkupoika löysi kansakoulun varaston nurkasta puolisellon. Elämän mittainen rakkaus musiikkiin ja sellon soittoon oli syntynyt. Sen seurauksena Virroilta maailmalle lähtenyt sellisti Hannu Kiiski on taas käyttänyt runsaasti aikaa ja hyödyntänyt yhteistyösuhteitaan rakentaessaan kesän 2016 ohjelmistoa.

* Kotiseutu on antanut minulle paljon ja haluan nyt puolestani olla tämän musiikkijuhlan kautta jakamassa musiikin merkityksellisyyttä ja iloa ja antaa panokseni seudun elinvoimaisuuden vahvistamiseksi taiteen keinoin. Jokaisen pitää nykyään työelämässä - ja elämässä yleensäkin - koko ajan tehostaa toimintaansa, eikä kukaan puhu vapaa-ajan tehostamisesta tai rikastamisesta. Vastapainona näen taiteen ja musiikin. Taiteen merkitys yksilölle on voimaannuttavan kokemuksen aikaansaaminen. Tässä ajassa sitä tarvitaan enemmän kuin koskaan aikaisemmin, sanoo Hannu Kiiski.

Tapahtuman organisaatiota on vahvistettu ja musiikinopiskelijoiden toivotaan lähtevän mukaan avustajiksi. Virroilta toivotaan yhteistyökumppaneiksi majoitusyrittäjiä ja ateriapalvelujen tarjoajia. Yritysten kanssa on jo käynnistetty keskustelut mesenaattien hankkimiseksi musiikkijuhlalle.

**Lisätiedot:**

Taiteellinen johtaja Hannu Kiiski, puh. 0400 235 642

Viestintäpäällikkö Aino Alppinen, puh. 050 311 0639 (haastattelupyynnöt)